**Arbeidsuhell i EU kan true norsk vedfyring**

I iveren etter å hindre avskoging av noen få ubetydelige områder i Sør-Europa har EU-parlamentet sparket i gang en prosess som kan ende med at man setter likhetstegn mellom klimanøytral ved og olje. EU-parlamentet foreslo 14. september flere endringer i fornybardirektivet. Det mest oppsiktsvekkende er at trevirke ikke lenger skal regnes som fornybart.

Mens Norge og Nord-Europa gror igjen, risikerer altså hele EU denne føringen. Det er viktig at Norge følger med – og ikke innfører dette regelverket hos oss. Det er ikke bare norske myndigheter som har sovet i timen. Bransjeorganisasjoner over hele Europa rister på hodet. En teknologi som kan bremse behovet for kull og olje og som er like klimavennlig som vind, vann og sol står i fare for å bli utradert.

Ja; trevirke slipper ut CO2 – enten det blir brent eller det råtner. Et opphugget tre som erstattes av et nytt sørger for ren energi i husholdningene og fortsatt lagring av CO2 i den nye skogen. Logikken i EU er at det aller beste er å lagre trevirke i møbler, hus og annet med lang holdbarhet. Og når huset eller møblene er brukt opp kan de brennes i ovnen. Alle vet hvor lite miljøvennlig det er å brenne gammelt trevirke og rivningsmateriale. EUs skrivebordstilnærming kan føre til at Norge gror igjen. Resultatet er gammel skog som råtner og slipper ut CO2, uten at noen får glede av energien.

Det er tverrpolitisk enighet om at vedfyring er et gode – fra Rødt til Frp, via MDG og Sp. Det er mange vedentusiaster i Norge som river seg i håret over sammenlikningen av ved og olje. Norske kraftmyndigheter har også vært klare på at vedfyring tilfører helt nødvendig energi på de kaldeste dagene, da strømnettet ikke er dimensjonert for tilstrekkelig overføring. Når NVE beregner hva strømnettet tåler er ved en viktig del av regnestykket. Ca 15% av husholdningenes oppvarming kommer fra ved. Dette kan dobles på de dagene nettet kneler fordi strømforbruket går i taket. Tar vi bort denne kraftreserven trengs vi enorme investeringer i bedre kapasitet i strømnettet. Debatten om monstermaster for noen år siden vil fremstå som en mild bris sammenliknet med temperaturen på diskusjonen som vi kan vente oss om investeringer og inngrep i naturen.

Det er prisverdig med EU-landenes mål om å redusere utslipp av klimagasser med 55 prosent innen 2030. Det støtter vi også opp om. Men EUs grep er rett og slett feilaktig. Europaparlamentet ønsker å redusere negative konsekvenser for naturmiljøet av uttak av trevirke til energiformål. Det kan være relevant enkelte steder i Europa, men det er helt feil i Skandinavia.

*I deler av Europa benyttes biomasser for å produsere strøm. Med dette direktivet er det fare for at man flere steder tvinges i praksis til å benytte mer av fossile energikilder for å produsere strøm*

Statssekretær Elisabeth Sæther sier til faktisk.no 28. september at Norge vil avvente EUs endelige formuleringer i fornybardirektivet. Vi må ha et regelverk som passer norsk virkelighet og som passer vanlige folk som vil holde varme på en klimanøytral måte. Den kampen håper vi Regjeringen tar på alvor.